Carina Christensen (KF), 2006-03-03:
Der er slet ingen tvivl om, at vi i fremtiden får brug for flere med en videregående uddannelse, og fra konservativ side bakker vi fuldt op om regeringens mål om, at halvdelen af alle unge inden år 2015 skal have en videregående uddannelse, og at vi skal have uddannelser i verdensklasse.
Heldigvis er de mellemlange professionsuddannelser allerede meget attraktive for de unge, der ønsker at få en uddannelse, hvor der er en god blanding mellem teori og praksis, og hvor der er et klart erhvervssigte.
De styrker skal vi bygge videre på, og målet må være, at vi bevarer og videreudvikler uddannelsernes position som fremtidsrettede attraktive uddannelser, der udbydes bredt over hele landet.
Vi glæder os i den forbindelse over, at så mange repræsentanter for uddannelsesverdenen har taget del i Globaliseringsrådets arbejde og bidraget til at pege på nye spændende løsninger.
Hvis det skal lykkes at skabe mellemlange videregående uddannelser, som også i fremtiden er attraktive i forhold til de unges uddannelsesønsker og jobmuligheder, kræver det en betydelig indsats og måske også store forandringer.
For os Konservative er udgangspunktet dog helt klart: Vi skal være sikre på, at det nye, vi får, er bedre end det, vi har i dag.
Med andre ord: Skal vi forandre, skal det være til det bedre.
Det skal føre til bedre uddannelser, og vi hilser det derfor også velkommen, at regeringen nu lægger op til en åben og grundig proces i forbindelse med den fremtidige indretning af disse uddannelser.
Jeg kan også sige, at vi også ønsker en bred politisk aftale på dette område, og når man har lyttet til debatten i dag, virker det ikke, som om det mål skulle være svært at nå.
Det lyder, som om der er særdeles stor enighed.
Der er især to ting, som vi mener er helt afgørende at se nærmere på i den videre proces.
For det første er der mange, der peger på, at den nuværende institutionsstruktur er en hæmsko, hvis vi skal kunne udvikle uddannelserne, så de matcher de fremtidige behov på arbejdsmarkedet.
Det kunne være øget kvalitet, bedre muligheder for specialisering, bedre muligheder for faglig fordybelse, krav om tværfaglighed
Vores udgangspunkt er her igen: Forandringer skal føre til forbedringer i form af uddannelser i topklasse, fagligheden skal være i top, vi skal udvise stor lydhørhed over for de involverede parter, og vi skal som udgangspunkt ikke have færre uddannelsesbyer.
For det andet hører vi desværre fra mange aktører, at forskningstilknytningen mellem CVU’erne og universiteterne ikke fungerer optimalt.
Det synes vi er yderst problematisk, og for os er det derfor helt afgørende, at man bruger den videre proces til at sikre en styrket anvendelse af ny viden og nye forskningsresultater i de mellemlange professionsuddannelser.
Vi vil gå konstruktivt ind i den videre proces.
Vi ser frem til, at regeringen nu vil sende et detaljeret oplæg i høring, og vi ser frem til at modtage nogle gode input fra hele landet.
Jeg tror, fru Margrethe Vestager ligesom vi andre møder CVU’erne rundtomkring i hele landet og hører om de problemer, som de oplever derude, og som de rejser over for os politikere.
Jeg synes i hvert fald, det er vigtigt, at vi nu tager dem ind i drøftelsen i den videre proces og ser, om vi kan få rettet op på dem for at sikre, at flere vælger en mellemlang professionsuddannelse i fremtiden.
Vi er jo, som jeg hører det, alle sammen enige om, at vi skal have flere til at tage en videregående uddannelse, og derfor er det også vigtigt, at vi sikrer, at de er så attraktive som overhovedet muligt.
Noget, vi hører meget ofte, er, at den forskningstilknytning i CVU’erne, som var en af intentionerne, ikke fungerer optimalt i dag.
Vi synes, det er et problem, at den nyeste viden og de nyeste forskningsresultater derfor ikke bliver formidlet ud i uddannelserne og videre ud i det erhvervsliv, der aftager de færdiguddannede, og det vil vi meget gerne have rettet op på.
Vi hører også nogle steder, at det kan være et problem med for små faglige miljøer.
Man forsøger måske at favne for bredt i nogle små faglige miljøer, og vi vil også meget gerne se på, om der er mulighed for at lave nogle ændringer, der kan rette op på det forhold.
Men vi er sådan set meget åbne, og vi opfatter det, som om vi er i indledningen af processen.